फाहिमको ह्याट्रिकमा बंगलादेशको जित
विंगर मोहम्मद फोयसल अहमद फाहिमको ह्याट्रिकसँगै बंगलादेशले साफ यू–१५ च्याम्पियनसिपमा सुखद सुरुआत गरेको छ । सातदोबाटोस्थित एन्फा कम्प्लेक्सको कृत्रिम मैदानमा भएको उद्घाटन खेलमा समूह ‘ए’ को बंगलादेशले श्रीलंकालाई ४–० ले हरायो ।
काठमाडौं — विंगर मोहम्मद फोयसल अहमद फाहिमको ह्याट्रिकसँगै बंगलादेशले साफ यू–१५ च्याम्पियनसिपमा सुखद सुरुआत गरेको छ । सातदोबाटोस्थित एन्फा कम्प्लेक्सको कृत्रिम मैदानमा भएको उद्घाटन खेलमा समूह ‘ए’ को बंगलादेशले श्रीलंकालाई ४–० ले हरायो ।एकतर्फी खेलमा फाहिमले २८ औं मिनेटमा गोल गर्दै बंगलादेशलाई अग्रता दिलाए । उनले बक्सको दायाँ तर्फबाट गरेको शक्तिशाली प्रहार गोलमा परिणत भयो । फाहिमले ३२ औं मिनेटमा पेनाल्टी बक्स बाहिरबाट उत्कृष्ट गोल गर्दै अग्रता दोब्बर पारे । खेलको ४४ औं मिनेटमा डिफेन्डर यासिन अराफातले दायाँ विंग्सबाट गरेको क्रस श्रीलंकाका गोलरक्षक एवं कप्तान गिहन स न्दीपाले ठम्याउन नसक्दा सिधै गोल हुन पुग्यो ।खेलमा पूरा समय पकड जमाएको बंगलादेशले थुप्रै मौका सिर्जना गरे पनि थप गोल गर्न सकेन । यता श्रीलंका भने विपक्षी पोस्टमा उल्लेख्य आक्रमण बुन्न असमर्थ रह्यो । खेलको ७७ औं मिनेटमा डीजी राजपाक्षेले अराफातलाई बक्सभित्र लडाएपछि बंगलादेशले पेनाल्टी पायो । उक्त पेनाल्टीमा फाहिमले गोल गरी ह्याट्रिक पूरा गरेका थिए । समूह ‘बी’ अन्तर्गत शनिबार भारतले माल्दिभ्ससँग खेल्नेछ । नेपाल पनि यसै समूहमा छ ।